**ლექცია 3**

**თანამედროვე საქართველოს რელიგიური სურათი - რუკა, სტატისტიკა**

საქართველო, ეთნიკურთან ერთად, რელიგიური მრავალფეროვნებითაც გამოირჩევა. ეს რეალობა ისტორიულად ჩამოყალიბდა. საქართველოში მოსახლეობის კონფესიური სტრუქტურა პირველად 2002 წელს დადგინდა[[1]](#footnote-1). საბჭოთა კავშირში მოსახლეობის რელიგიური შემადგენლობა არ აღირიცხებოდა, რის გამო ოფიციალური სტატისტიკა აღმსარებლობის შესახებ არ არსებობდა.

2014 წლის აღწერის შედეგების მიხედვით, მოსახლეობის 98.1% თავს რომელიმე რელიგიური აღმსარებლობის მიმდევრად აღიარებს, რაც მსოფლიოში რელიგიურობის ერთ-ერთი ყველაზე მაღალი მაჩვენებელია. აქედან:

* მართლმადიდებელი ქრისტიანია 83.4%
* მუსლიმი - 10.7%
* სომხური სამოციქულო ეკლესიის მიმდევარი - 2.9%
* კათოლიკე ქრისტიანი - 0.5%
* იეჰოვას მოწმე - 0.3%
* იეზიდი - 0.2%
* პროტესტანტი - 0.1%
* არცერთი - 0.5%
* უარი პასუხზე - 0.3%
* არ არის მითითებული - 0.9%.

საქართველოს მოსახლეობის ძირითადი აღმსარებლობა მართლმადიდებლობაა. ქართველი მართლმადიდებლები მოსახლეობის 65% შეადგენენ. საქართველოში მცხოვრები სხვა ეროვნებებიდან **ქრისტიანობას** აღიარებენ რუსები (ძირითადად – მართლმადიდებლობას, ნაწილი სექტანტებია – მალაკნები, დუხობორები, სტაროვერები), სომხები (ძირითადად მონოფიზიტი-გრიგორიანელები, მცირე ნაწილი – კათოლიკეები), ბერძნები (მართლმადიდებლები), ასირიელები (ნესტორიანელები და კათოლიკეები), პოლონელები (კათოლიკეები), გერმანელები (პროტესტანტი-ლუთერანები).

ოსები მართლმადიდებელი ქრისტიანები არიან, აფხაზთა ნაწილი ასევე მართლმადიდებელი ქრისტიანია, ნაწილი კი – მუსლიმი. ორივე ამ ხალხში ძლიერია წარმართობის ტრადიციები. აფხაზეთის მოსახლეობის ანკეტირებამ აჩვენა, რომ მოსახლეობის დიდი ნაწილი თავს მორწმუნედ თვლის, მაგრამ მორწმუნე მართლმადიდებელთა დიდ ნაწილს ბუნდოვანი წარმოდგენა აქვს სარწმუნოების შინაარსობრივ მხარესა და ყველაზე დიდი ქრისტიანული დღესასწაულების მნიშვნელობაზე. დიდ ქრისტიანულ დღესასწაულებზეც კი, ეკლესიებში წირვაზე მისულ მორწმუნეთა რიცხვი დიდი არ არის. ამ დღესასწაულების აღნიშვნის რიტუალში მკაფიოდ იჩენს თავს წარმართული ელემენტები. ქრისტიანი აფხაზების გვერდით, ძირითადად გუდაუთის რაიონში, მუსლიმი აფხაზებიც ცხოვრობენ, მაგრამ თანმიმდევრულ და გააზრებულ მორწმუნეებად ვერც ისინი ჩაითვლებიან. მათ ბუნდოვანი წარმოდგენა აქვთ ყურანზე და დიდად არც მის სწავლას ესწრაფვიან. არ იცავენ მარხვას, არც ჭამა-სმაში აქვთ დაწესებული შეზღუდვები. გამონაკლისს შეადგენენ მუჰაჯირთა შთამომავლები, რომლებიც აფხაზეთში 1990-იანი წლების ომის შემდეგ დაბრუნდნენ ახლო აღმოსავლეთიდან. მუსლიმი აფხაზები სუნიტები არიან. მართალია, მათი რიცხვი სულ რამდენიმე ასეულია, მაგრამ მათი თხოვნით სოხუმსა და გუდაუთაში სამლოცველო სახლები დაარსდა: სოხუმში 2000 წელს, გუდაუთაში 2004 წელს. აფხაზ მუსლიმთა სასულიერო სამმართველო სოხუმში 1999 წელს დარეგისტრირდა. აფხაზეთში ცხოვრობენ კათოლიკეებიც.

აღსანიშნავია, რომ საქართველოში მცხოვრები არც ერთი ეროვნება არ არის მონოკონფესიური. გარდა საკუთარი ტრადიციული აღმსარებლობისა, ყველა ეთნიკურ ჯგუფში გვხვდებიან სხვა ძველი თუ ახალი აღმსარებლობის მიმდევრები.

**ისლამი** წარმოდგენილია ორივე ვერსიის - შიიზმისა და სუნიზმის - სახით. რელიგიისაკენ შემობრუნების საერთო ტენდენციამ ისლამის გააქტიურებაზეც იმოქმედა. გაიზარდა მეჩეთებისა და უცხოეთში წარგზავნილ სასულიერო პირთა რიცხვი. ასეთი ტენდენცია დაფიქსირდა ქვემო ქართლში, პანკისში, აჭარაში, გურიასა და აფხაზეთში. მათ ჰყავთ ტრადიციული მრევლი და აქვთ სხვა რელიგიებთან, განსაკუთრებით მართლმადიდებლობასთან თანამშრომლობის საუკუნოვანი ტრადიციები. ამასთან, ისლამი საქართველოშიც ვერ ასცდა საერთო ტენდენციებს, აქაც თავი იჩინა ფუნდამენტალიზმის ნიშნებმა.

**კათოლიკეები** საქართველოში პირველად 1230 წელს გამოჩნდნენ. პაპ იოანე XXII ძალისხმევით 1329 წელს თბილისში დაარსებულმა კათოლიკეთა საეპისკოპოსომ საქართველოს სხვადასხვა რეგიონში სამისიონერო მოღვაწეობა გააჩაღა. XVII საუკუნეში საქართველოში მოღვაწეობდნენ თეატინელი მისიონერები. XIX საუკუნის 50-იან წლებში ქართველმა კათოლიკე ბერებმა სტამბოლში ქართული კონგრეგაცია დააარსეს. კათოლიკობა ყველაზე ფართოდ გავრცელდა სამცხესა და შავშეთში, ახალციხეში, გორში, ქუთაისში. 1845 წლიდან 1993 წლამდე საქართველოს ლათინურ კათოლიკეთა ეპისკოპოსი რუსეთში იმყოფებოდა.

2002 წლის აღწერით, საქართველოში მცხოვრები კათოლიკენი მოსახლეობის 0,8% შეადგენენ. მათი დიდი ნაწილი მესხეთ-ჯავახეთში ცხოვრობს, რომელთა უმრავლესობა ეთნიკურად სომეხია.

**ლუთერანები** საქართველოში XIX საუკუნეში გერმანელი კოლონისტების ჩამოსახლების შემდეგ გაჩნდნენ. ლუთერანული ეკლესია კი საქართველოში XIX საუკუნის 40-იანი წლებიდან არსებობს. 1940-იან წლებში თბილისის ლუთერანული ეკლესიის შენობა (ე.წ. კირხე) კომუნისტებმა დაანგრიეს.

**სომხური სამოციქულო ეკლესია** საქართველოში წარმოდგენილია შვიდი ეკლესიით: თბილისში 2, ბათუმში 1, დანარჩენი – მესხეთ-ჯავახეთში. ისინი ერთი ეპისკოპოსის სულიერი მფარველობის ქვეშ იმყოფებიან, მისი კათედრა თბილისშია, წმინდა გიორგის (სურბ გევორქი) ეკლესიაში.

**იუდაიზმის** მიმდევარია 20 ათასამდე ქართველი ებრაელი, 1804 წლიდან საქართველოში მკვიდრდებიან ასევე აშკენაზი (ევროპელი) ებრაელები, ამავე პერიოდში (მე-19 საუკუნის დამდეგიდან) თურქეთიდან საქართველოში შემოვიდნენ ლახლუხები - არამეელი ებრაელები. საბჭოთა კავშირში 70-ანი წლებიდან დაწყებული ისრაელში ასვლის საერთო ტენდენციასთან ერთად, საქართველოდან იუდეველთა ემიგრაციას ხელი შეუწყო 1990-იან წლებში შექმნილმა მძიმე სოციალურმა და ეკონომიკურმა ვითარებამ. მათი დიდი ნაწილი ისრაელში, სხვები კი სხვადასხვა ქვეყანაში დამკვიდრდნენ. დღეს თბილისში 2 სინაგოგაა. სინაგოგები არსებობს ქუთაისში, ბათუმში, სოხუმში, ქარელში, ონში.

**იეზიდები** ანუ, როგორც თავიანთ თავს უწოდებენ, ეზდიები ეთნიკურად და ენობრივად ქურთები არიან და მათგან მხოლოდ რელიგიით განსხვავდებიან. მათი რელიგია ახლოს დგას ზოროასტრიზმთან, მაგრამ, ამავე დროს, მასში ქრისტიანობის, იუდაიზმისა და ისლამის ელემენტებიცაა ასახული. იეზიდები აღიარებენ ერთ ღმერთს და თაყვანს სცემენ ამომავალ მზეს, რომელიც, მათი რწმენით, ღვთის ამქვეყნიური ხატია. თაყვანს სცემენ აგრეთვე ვარსკვლავებს, მთვარეს და ცეცხლს. მათი მთავარი დღესასწაულია ,,მზის დაბადება’’, რომელიც 20 დეკემბერს აღესრულება. მორწმუნეთა საზოგადოება ორ კასტადაა გაყოფილი - საეროდ (მიურიდებად) და სასულიეროდ. სასულიერო წოდება იერარქიულია: არიან ფირები და შეიხები.

რაც შეეხება ქრისტიანობის ფარგლებში არსებულ **სექტებს:** სექტანტების მომრავლება კავკასიაში რუსეთის დამკვიდრებას უკავშირდება. კავკასიის რუსეთთან შეერთების პროცესის პარალელურად, შემოერთებულ მიწებზე იქმნებოდა რუსული დასახლებები. ეს საშუალებას იძლეოდა, შემცირებულიყო საოკუპაციო ჯარის რაოდენობა და მისი შესანახი ხარჯები, ანუ დასულიყო ისინი ჩვეულებრივი სამხედრო გარნიზონების ოდენობამდე. ეს, აგრეთვე, დააჩქარებდა შემოერთებული მიწების ათვისების პროცესს. აღნიშნული მიზნის განხორციელება, ამავე დროს, რუსეთიდან “განსაკუთრებით საშიშ” სექტათა გაძევებისა და მართლმადიდებელი მოსახლეობისაგან მათი იზოლაციის ხერხს წარმოადგენდა. სტრატეგიული მნიშვნელობის პუნქტებში შექმნილი გარნიზონების გვერდით, იქმნებოდა სამხედრო დასახლებანი – ე.წ. შტაბ-ბინები, სადაც ჯარისკაცები, სამხედრო სამსახურის პარალელურად, საკუთარ მეურნეობასაც მისდევდნენ და ოჯახებიც ჰყავდათ. ასე გაჩნდა მართლმადიდებელთა სოფლები. მათთან ერთად, იზრდებოდა გადმოსახლებულ სექტანტთა რაოდენობაც.

სექტანტების მიმართ ნიკოლოზ I რეპრესიული პოლიტიკის შედეგად, ამიერკავკასიაში თავი მოიყარა სხვადასხვა სექტებმა: დუხობორებმა, მოლოკნებმა, ხლისტებმა, სუბოტნიკებმა, სკოპცებმა და სხვ. რუსული ადმინისტრაცია ხელს უწყობდა სექტანტების გადმოსახლების პროცესს.

პოლიტიკურ-ეკონომიკურმა და დემოგრაფიულმა პროცესებმა გარკვეული გავლენა იქონია რუს სექტანტთა ყოფაზე. დროის შესაბამისად იცვლება მათი ცხოვრების წესი, ფასეულობანი, ორიენტაცია. მათი მიმდევრების რაოდენობა კლებულობს, რადგან თემის ახალგაზრდა წევრები საცხოვრებლად რუსეთის ფედერაციაში გადადიან. ეს პროცესი ჯერ კიდევ საბჭოთა კავშირის დროს დაიწყო. დღეს სტაროვერები არიან გურიაში (ურეკ-მალთაყვის მონაკვეთი), სამეგრელოსა და ზემო სვანეთში, ასევე შიდა ქართლში, ცენტრი აქვთ თბილისში. სტაროვერები ჩამოყალიბდნენ ეთნიკურ-რელიგიურ ჯგუფად.

ბაპტიზმი საქართველოში 1867 წლიდან გავრცელდა. 1895 წლისათვის თბილისში უკვე არსებობდა გავლენიანი ბაპტისტური რელიგიური გაერთიანება, რომელსაც ამიერკავკასიასა და რუსეთში ცნობილი ბაპტისტი პრესვიტერები განაგებდნენ. დიდი ხნის მანძილზე ბაპტისტთა თემებში ძირითადად რუსი ეროვნების მოქალაქეები იყვნენ გაერთიანებული. 1920 წლიდან ბაპტიზმი გავრცელებას იწყებს ქართველ მოსახლეობაშიც. ამჟამად საქართველოს ყველა რეგიონში მოქმედებენ ბაპტისტთა სამლოცველო სახლები ქართული, რუსული, ოსური და სომხური რელიგიური თემებით. ფართოვდება ქართველი ბაპტისტების კავშირები ბაპტისტთა მსოფლიო გაერთიანებებთან. საქართველოს ევანგელურ-ბაპტისტური ეკლესია მიიჩნევს, რომ მათი საქმიანობის ერთ-ერთი სფეროა სოციალური პროგრამების განხორციელება: ისინი ეხმარებიან უპოვართ, იძულებით გადაადგილებულებს, მზრუნველობამოკლებულ და შეზღუდული შესაძლებლობების მქონე ბავშვებს, მიუსაფარ მოხუცებს, ოჯახური ძალადობის მსხვერპლებს.

*ორმოცდაათიანელთა* სექტის მიმდევრები საქართველოში მოღვაწეობას მეორე მსოფლიო ომისა და მომდევნო პერიოდში იწყებენ და თავიანთ მოძღვრებას ომის დროს ევაკუირებული რუსი მოსახლეობის ერთ ნაწილში ავრცელებენ. 1946-1952 წლებში მათ შეძლეს სექტის თემთა შემადგენლობის გაზრდა და ქართველი ეროვნების მოქალაქეთა მოქცევაც. 1970-იანი წლებიდან ორმოცდაათიანელთა საქმიანობა გააქტიურდა ქართველ, სომეხ და ოს მოსახლეობაში.

ბოლო წლებში საქართველოში აქტიურად საქმიანობენ იეჰოვას მოწმეები. იეჰოველთა რელიგიური კორპორაცია მტკიცე სტრუქტურითა და დისციპლინით გამოირჩევა, რასაც უზრუნველყოფს ბრუკლინის იეჰოველთა რელიგიური ცენტრის აქტიური და მიზანმიმართული საქმიანობა.

გარდამავალი პერიოდი ყველაზე ხელსაყრელი გარემოა არატრადიციული იდეა-შეხედულებების გავრცელებისათვის. საბჭოთა კავშირის დაშლის შემდეგ ყოფილ საბჭოთა სივრცეში, მოხსნილი აკრძალვების და სრული საკანონმდებლო ანარქიის ფონზე, უკვე მოქმედი ჯგუფების გვერდით, ინტენსიურად იწყეს შემოსვლა ახალმა სექტებმა და რელიგიურმა ჯგუფებმა. ბუნებრივია, მათ შორის განსაკუთრებული აქტიურობით გამოირჩეოდნენ ძლიერი ფინანსური მხარდაჭერის მქონე ჯგუფები. სექტების მომძლავრებას ხელი შეუწყო იმანაც, რომ საბჭოთა პერიოდის ათეისტურ პროპაგანდას უკვალოდ არ ჩაუვლია: მისი ერთ-ერთი შედეგი იყო ტრადიციული რელიგიური ცოდნის შესუსტება და დანაწევრება, რასაც მოჰყვა გაუცხოება საზოგადოებასა და ტრადიციულ რელიგიურ შეხედულებებს შორის. საბჭოთა სახელმწიფოს იდეოლოგიური მანქანა მთელი თავისი არსებობის მანძილზე ნეგატიურ საზოგადოებრივ აზრს აყალიბებდა რელიგიაზე; მთელი თაობები აღიზარდნენ მებრძოლი ათეიზმისა და ტრადიციული რელიგიებისადმი უარყოფითი განწყობით. ახალი იდეები კი, რომლებიც თანამედროვეობის შესატყვისი ფორმით მიეწოდებათ, შედარებით მისაღები აღმოჩნდა.

**რელიგიის როლის ზრდა პოსტსაბჭოთა პერიოდში.** სამეცნიერო ლიტერატურაში რელიგიური აღორძინება განიხილება როგორც პროცესი, რომელიც თან სდევს ახალი ნაციონალური იდენტობის ფორმირებას. საბჭოთა კავშირის დაშლის შემდგომ პერიოდში რელიგიისადმი ინტერესი მკვეთრად გაიზარდა, შესაბამისად, გაიზარდა რელიგიის როლიც საზოგადოებრივ ცხოვრებაში. რელიგია, როგორც იდენტობის ერთ-ერთი მარკერი, განაპირობებს, ერთი მხრივ, შიდაეთნიკურ კონსოლიდაციას, მეორე მხრივ - „ჩვენ“ და „სხვა“ ჯგუფებად დაყოფას.

ნაციონალიზმის აღმავლობა, როგორც წესი, იწვევს **ტრადიციული** რელიგიური ინსტიტუტებისადმი საზოგადოების ინტერესის ზრდას. მართლმადიდებლობა საქართველოში, ტრადიციულად, განიხილება როგორც ეროვნულობის, ქართველობის ატრიბუტი. ქართული საზოგადოებისათვის მართლმადიდებელი ეკლესია და აღმსარებლობა ფასეულია, პირველ რიგში, სწორედ ეროვნული იდენტიფიკაციის თვალსაზრისით. საბჭოთა რეჟიმის წინააღმდეგ ბრძოლა 1980-იანი წლების მიწურულს რელიგიური ატრიბუტიკისა და რიტორიკის სისტემატური გამოყენებით მიმდინარეობდა. ამოქმედდა არაერთი ძველი ეკლესია, აშენდა ახალი. გაიზარდა სასულიერო სასწავლებელთა რიცხვი, გაიხსნა სასულიერო აკადემია. გაიზარდა საქართველოს მართლმადიდებლური ავტოკეფალური ეკლესიის ეპარქიათა რიცხვი.

რელიგიის როლი განსაკუთრებით ისეთ მრავალეთნიკურ საზოგადოებებში გააქტიურდა, სადაც ეთნიკური ჯგუფები განსახვავებული კონფესიების წარმომადგენლები არიან. ასეთ საზოგადოებაში არსებულ ბინარულ ოპოზიციას “ჩვენ - ისინი”, სოციალურ და პოლიტიკურ პრობლემებთან ერთად, კიდევ უფრო ამწვავებს კონფესიური კონფლიქტები. მრავალეთნიკურ და მრავალკონფესიურ საზოგადოებებში სახელმწიფოს მშვიდობიანი და სტაბილური განვითარება მნიშვნელოვანწილად არის დამოკიდებული რელიგიური აღმსარებლობის თავისუფლებასა და კონფესიებს შორის თანამშრომლობის ხარისხზე.

საინტერესოა, რომ მეცნიერთა ნაწილი პოსატსაბჭოთა პერიოდში რელიგიისადმი მკვეთრ მიბრუნებას „რელიგიურ ათეიზმს“ უწოდებს და აღნიშნავს, რომ მტკიცება “მე მწამს ღმერთი” უფრო ათეიზმის უარყოფის ფორმას წარმოადგენს, ვიდრე ჭეშმარიტ აღმსარებლობას. ზოგ შემთხვევაში, რელიგიამ იმ იდეოლოგიის ადგილი დაიკავა, რომელიც საბჭოთა კავშირთან ერთად ჩაბარდა წარსულს.

1. საქართველოს მოსახლეობის 2002 წლის პირველი საყოველთაო ეროვნული აღწერის ძირითადი შედეგები. საქართველოს სტატისტიკის სახელმწიფო დეპარტამენტი. თბ., 2004. [↑](#footnote-ref-1)